Document ID: 32004R0360

Kommissionens forordning (EF) nr. 360/2004
af 27. februar 2004
om ændring af forordning (EF) nr. 1445/95 om gennemførelsesbestemmelser for ordningen med import- og eksportlicenser for oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 33, stk. 12, og
ud fra følgende betragtninger:
(1) De økonomiske betingelser på eksportmarkederne for oksekød er meget forskelligartede, og en regelmæssig indgåelse af bilaterale aftaler fører til en større differentiering af de betingelser, hvorunder der ydes eksportrestitutioner for produkter i denne sektor. For bedre at kunne nå de i artikel 33, stk. 2, i forordning (EF) nr. 1254/1999 omhandlede målsætninger vedrørende en tilpasning af den fremgangsmåde, hvormed de mængder, der kan udføres med restitution, tildeles, og en effektiv anvendelse af de disponible midler, bør der foretages en udvidelse af de vilkår, der er fastsat i artikel 10, stk. 2, i Kommissionens forordning (EF) nr. 1445/95(2), og hvorunder Kommissionen kan træffe foranstaltninger med henblik på at begrænse udstedelsen af eksportlicenser eller indgivelsen af ansøgninger for eksportlicenser i den betænkningstid, der er fastsat efter ansøgningernes indgivelse. Det bør ligeledes fastsættes, at disse foranstaltninger kan træffes pr. destination eller destinationsgruppe.
(2) I betragtning af udnyttelsesgraden for den særlige ordning for udførsel til De Forenede Stater, der er fastsat i Kommissionens forordning (EØF) nr. 2973/79 af 21. december 1979 om gennemførelsesbestemmelser til ordningen med bistand til udførsel af oksekødprodukter, der nyder særbehandling ved indførsel til et tredjeland(3), og for at undgå en unødvendig administrativ byrde, bør den kvartalsvise overførsel af de uudnyttede mængder inden for rammerne af denne ordning, der er fastsat i artikel 12, stk. 8, i forordning (EF) nr. 1445/95, ophæves.
(3) Forordning (EF) nr. 1445/95 bør derfor ændres tilsvarende.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I forordning (EF) nr. 1445/95 foretages følgende ændringer:
1) I artikel 10 foretages følgende ændringer:
a) Stk. 2 affattes således:
"2. Når udstedelsen af eksportlicenser fører til eller risikerer at føre til en overskridelse af de disponible budgetbeløb eller af de maksimale mængder, der kan udføres med restitution i den pågældende periode under hensyn til de begrænsninger, der omhandles i artikel 33, stk. 11, i forordning (EF) nr. 1254/1999, eller ikke gør det muligt at sikre kontinuiteten i eksporten i resten af den pågældende periode, kan Kommissionen:
a) fastsætte en fast procentsats for godkendelse af de mængder, der ansøges om
b) afvise de ansøgninger, for hvilke der endnu ikke er tildelt eksportlicenser
c) suspendere indgivelsen af eksportlicensansøgninger i en periode på højst fem arbejdsdage med forbehold af, at der efter fremgangsmåden i artikel 43 i forordning (EF) nr. 1254/1999 kan vedtages en suspension for en længere periode.
I det tilfælde, der omhandles i stk. 1, litra c), kan de ansøgninger om eksportlicenser, der er indgivet i suspensionsperioden, ikke komme i betragtning.
De i stk. 1 fastsatte foranstaltninger kan træffes eller afpasses efter produktkategori og efter destination eller destinationsgruppe."
b) Følgende indsættes som stk. 2a:
"2a. De i stk. 2 fastsatte foranstaltninger kan ligeledes vedtages, når ansøgningerne om eksportlicens vedrører mængder, der overstiger eller risikerer at overstige mængderne for normal afsætning for en destination eller en destinationsgruppe, og når udstedelsen af de licenser, der er ansøgt om, indebærer en risiko for spekulation, konkurrencefordrejning mellem erhvervsdrivende eller forstyrrelse af den pågældende samhandel eller af fællesskabsmarkedet."
2) Artikel 12, stk. 8, affattes således:
"8. Hvis de mængder, for hvilke der er ansøgt om licenser, overstiger de disponible mængder, fastsætter Kommissionen en fast procentsats for godkendelse af de ansøgte mængder."
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. februar 2004.

Labels: 3
17